Diari Oficial de la Generalitat Valenciana


Sumari del DOGV 7830, del 18-07-2016 (2016/5679)

ACORD de 8 de juliol de 2016, del Consell, pel qual es renuncia a l'adjudicació de 31 llicències per a la prestació del servei de comunicació audiovisual de radiodifusió sonora en ones mètriques amb modulació de freqüència, de caràcter comercial, a la Comunitat Valenciana. Expedient número CNMY11/DGPI/12.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7830

Data del DOGV
:   18-07-2016

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2016/5679


Data del document
:   08-07-2016

Organisme emissor
:   Presidència de la Generalitat

Tipus de document
:   Acord

Anàlisi jurídica

 Descriptors 

:   * contracte administratiu

ACORD de 8 de juliol de 2016, del Consell, pel qual es renuncia a l'adjudicació de 31 llicències per a la prestació del servei de comunicació audiovisual de radiodifusió sonora en ones mètriques amb modulació de freqüència, de caràcter comercial, a la Comunitat Valenciana. Expedient número CNMY11/DGPI/12. [2016/5679]  
Antecedents  
  
I. Per Resolució de data 9 de novembre de 2011, de la consellera de Presidència i vicepresidenta del Consell, publicada en el DOCV número 6650, de 14 de novembre de 2011, es va convocar concurs públic per a l'adjudicació de 31 llicències per a la prestació del servei de comunicació audiovisual de radiodifusió sonora en ones mètriques amb modulació de freqüència de caràcter comercial, a la Comunitat Valenciana, i es va aprovar el plec de condicions que havia de regir aquesta licitació. El termini de presentació d'ofertes va finalitzar el dia 16 de desembre de 2011.  
II. Seguits els tràmits corresponents, la mesa de licitació en la seua reunió de data 20 de gener de 2012, després de qualificar la documentació administrativa aportada pels licitadors, va acordar la relació d'empreses finalment admeses al concurs, així com la designació, a l'empara de l'apartat 9.4 del plec de condicions, d'un comité d'experts per a la valoració de les ofertes tècniques presentades.  
III. Mitjançant un Acord del Consell de data 11 de maig de 2012 (DOCV 6773, 14.05.2012) es va ampliar en tres mesos, fins al 14 d'agost de 2012, el termini per a resoldre el concurs, atenent l'elevat nombre d'ofertes presentades -462, formulades per 115 empreses-, la complexitat de la seua valoració, i la impossibilitat d'acudir a mesures alternatives com l'habilitació de més mitjans personals o materials, ja que la valoració només podia realitzar-se pels tres experts designats per la mesa de licitació, d'acord amb el que preveu el plec de condicions.  
  
IV. En data 30 de juliol de 2012, el comité d'experts aporta informe tècnic sobre les ofertes presentades, respecte del qual la mesa de licitació sol·licita la correcció de determinats errors materials advertits, així com l'aclariment d'alguns aspectes de la valoració.  
V. Mitjançant una Resolució de 31 de gener de 2013, del conseller de Presidència i Agricultura, Pesca, Alimentació i Aigua (DOCV 6962, 11.02.2013) es modifica la composició de la mesa de licitació per a adequar-la als canvis en l'estructura de l'Administració de la Generalitat.  
  
VI. Amb data 19 de setembre de 2013, la comissió d'experts remet a la mesa de licitació un nou informe tècnic de valoració de les ofertes tècniques que modifica l'anterior.  
VII. Per Resolució de 26 de gener de 2015, de la Presidència de la Generalitat (DOCV 7460, 06.02.2015) es modifica novament la composició de la mesa de licitació, a fi d'adequar-la a les modificacions produïdes en l'estructura de l'Administració de la Generalitat, la qual, novament constituïda, en data 2 de març de 2015 accepta l'informe tècnic presentat.  
VIII. Després de successives reunions de la mesa de licitació de dates 23 de març i 2 d'abril de 2015, se sol·licita als experts que motiven detalladament les puntuacions atorgades a les diferents ofertes.  
IX. En data 23 de maig de 2016, el secretari autonòmic de Comunicació, òrgan competent en la matèria, emet un informe sobre la concurrència de raons d'interés públic que justifiquen la renúncia a l'atorgament de les llicències convocades.  
X. La Mesa de licitació, en reunió realitzada en dates 24 de maig i 1 de juny de 2016, posa de manifest que, davant de la insuficient motivació dels informes tècnics de valoració que es troben en l'expedient, resulta impossible formular en l'actualitat una proposta d'adjudicació degudament motivada sobre la base d'aquests, per la qual cosa, tenint en compte les circumstàncies concurrents en la tramitació del procediment i el temps transcorregut, així com l'informe emés per la secretaria autonòmica competent respecte de l'existència de raons d'interés públic que justificarien la renúncia a l'atorgament, acorda sotmetre-ho a la consideració del Consell, òrgan a qui correspon la resolució del procediment.  
  
Fonaments de dret  
  
Primer. Conforme a l'article 22 de la Llei 7/2010, de 31 de març, General de la Comunicació Audiovisual, els serveis de comunicació audiovisual radiofònics es configuren com serveis d'interés general que requereixen, quan aquests es presten per mitjà d'ones hertzianes terrestres, de llicència prèvia atorgada per mitjà de concurs per l'autoritat audiovisual competent.  
Segon. D'acord amb la clàusula 6a del plec de condicions, l'atorgament de les llicències objecte de la present convocatòria es regeix pel que disposa la Llei 7/2010, de 31 de març, General de la Comunicació Audiovisual, la Llei 33/2003, de 30 de novembre, de Patrimoni de les Administracions Públiques, la Llei 14/2003, de 10 d'abril, de Patrimoni de la Generalitat Valenciana i, quan fóra compatible amb aquelles, pel Decret 38/1998, de 31 de març, del Govern Valencià, pel qual s'estableix el règim de concessió d'emissores de radiodifusió sonora en ones mètriques amb modulació de freqüència i d'inscripció d'aquestes en el Registre de Concessionaris. Així mateix, i en la mesura que no resulte incompatible amb la legislació bàsica, és aplicable el que estableix la Llei 32/2003, de 3 de novembre, General de Telecomunicacions, la Llei 1/2006, de 19 d'abril, de la Generalitat, del Sector Audiovisual i el Reial Decret 946/2006, d'1 de setembre, pel qual s'aprova el Pla Tècnic Nacional de radiodifusió sonora en ones mètriques amb modulació de freqüència.  
Tercer. La clàusula 11 del plec de condicions estableix que la mesa de licitació formularà la proposta d'adjudicació a la consellera de Presidència, que l'elevarà al Consell per a la seua resolució en el termini de sis mesos des de la publicació de la convocatòria del concurs. Aquest termini podrà ser prorrogat pel Consell si ho considera convenient. Transcorregut el termini per a resoldre sense que s'haja dictat i publicat la resolució expressa, els interessats podran entendre desestimades les seues sol·licituds. Aquest termini, com s'ha fet referència en l'antecedent de fet tercer, va véncer el 14 d'agost de 2012.  
Quart. L'article 139 de la Llei 30/2007, de 30 d'octubre, de Contractes del Sector Públic, d'aplicació supletòria al present procediment d'acord amb la disposició transitòria segona de la Llei 14/2003, de 10 d'abril, de Patrimoni de la Generalitat Valenciana, disposa que l'òrgan de contractació podrà, abans de la seua adjudicació, renunciar a la subscripció del contracte per raons d'interés públic degudament justificades en l'expedient.  
Cinqué. En el present procediment, concorren les raons d'interés públic posades de manifest per la Secretaria Autonòmica de Comunicació que aconsellen la renúncia a l'atorgament de les llicències convocades:  
5.1. Així, en primer lloc, el procediment de licitació respon a un model de sector audiovisual en procés de revisió institucional. En l'actualitat, i per diverses circumstàncies, el règim jurídic dels mitjans de comunicació audiovisuals a la Comunitat Valenciana no respon a les necessitats i a la realitat del sector, i també, en bona part, està desfasat i ha d'ajustar-se a la normativa bàsica estatal, la qual cosa està generant un evident perjudici a la possibilitat de desenvolupament i consolidació d'un dels sectors que són claus en la projecció social i econòmica de la Comunitat Valenciana, com és el sector de la producció i els mitjans de comunicació audiovisuals.  
Un dels eixos estratègics del Consell per a aquest nou període, consisteix en la normalització del sector de la comunicació audiovisual, a través del desenvolupament d'un conjunt de projectes dirigits al desplegament de totes les responsabilitats que la Generalitat té assumides en la matèria. Així, cal destacar la necessària reforma de la normativa audiovisual de la Comunitat Valenciana i la seua adaptació a la legislació bàsica per a la regulació del règim jurídic dels serveis de comunicació audiovisual en el seu àmbit territorial i, especialment, dels serveis comunitaris sense ànim de lucre, així com per a l'establiment del Registre de prestadors de serveis de comunicació audiovisual de la Comunitat Valenciana.  
Convé referir-se, així mateix, a la necessària creació, per llei, del Consell de l'Audiovisual de la Comunitat Valenciana, previst en l'article 56.3 del nostre Estatut d'Autonomia, i que ha de vetlar pel respecte dels drets, llibertats i valors constitucionals i estatutaris en l'àmbit de la comunicació i els mitjans audiovisuals a la Comunitat Valenciana i, com no, al procés de recuperació del servei públic de radiodifusió i televisió d'àmbit autonòmic, de titularitat de la Generalitat, i la futura llei sobre els serveis de radiodifusió i televisió d'àmbit autonòmic de titularitat de la Generalitat actualment en tramitació per les Corts Valencianes.  
  
La Llei 12/2015, de 29 de desembre, d'iniciativa parlamentària, té per objecte fixar les condicions per al restabliment de la prestació dels serveis de radiodifusió i televisió d'àmbit autonòmic de titularitat de la Generalitat, en els termes del que disposa l'article 56 de l'Estatut d'Autonomia de la Comunitat Valenciana. Aquesta llei, a més de precisar els objectius per al restabliment de la prestació dels serveis públics de radiodifusió i televisió d'àmbit autonòmic, la reversió dels béns necessaris per a la prestació dels serveis públics de radiodifusió i televisió, i el corresponent control parlamentari, fixa el termini per a dictar la futura llei sobre el servei públic autonòmic, preveient la recuperació provisional del senyal, així com les contractacions d'obres, serveis i subministraments que resulten necessaris per a la preparació dels diferents serveis que han d'integrar el model de radiotelevisió pública valenciana de forma transitòria per part del Consell.  
  
Igualment, per a abordar el procés de reforma del sector audiovisual valencià, es va crear, per mitjà del Decret 112/2015, de 17 de juliol, l'Alt Consell Consultiu de Radiodifusió, Televisió i Altres Mitjans de Comunicació (ACC-RTV), òrgan col·legiat consultiu i de participació institucional de la Generalitat, adscrit a la Presidència i que té com a objecte l'assessorament directe al president de la Generalitat i l'elaboració de propostes dirigides a aquest.  
Totes aquestes circumstàncies evidencien que la situació del sector audiovisual està en ple debat per les màximes institucions de la Generalitat, per la qual cosa sembla més oportú i respectuós amb l'interés general que les llicències pendents de resoldre responguen al model que adopten els representants de les ciutadanes i els ciutadans de la Comunitat Valenciana.  
5.2. En segon lloc, la resolució del concurs impediria a nombroses entitats sense ànim de lucre fer efectius els seus drets constitucionals i, a més, resultaria contrari a la sostenibilitat empresarial en algunes demarcacions.  
L'article 20.1 de la Constitució Espanyola reconeix i protegeix els drets fonamentals d'expressar i difondre lliurement els pensaments, idees i opinions per mitjà de la paraula, l'escrit o qualsevol altre mitjà de reproducció; a la producció i creació artística; així com el de comunicar o rebre lliurement informació veraç per qualsevol mitjà de difusió. Per a això, els mitjans de comunicació social són un element fonamental en la societat actual, i contribueixen a fer efectiva la pluralitat i llibertat pròpia d'un sistema social i democràtic dret, a més de servir d'instrument per a l'educació i per a la difusió de la cultura. Entre els mitjans de comunicació social, destaca la importància creixent que al llarg dels últims anys han adquirit els mitjans audiovisuals.  
La Llei 7/2010, de 31 de març, General de la Comunicació Audiovisual, norma bàsica de referència en la matèria, va actualitzar, va unificar i va sistematitzar una normativa fins llavors dispersa i va donar resposta a noves situacions faltades de marc legal. Precisament, una de les novetats de la llei esmentada, com destaca la seua exposició de motius, és el reconeixement dels serveis de comunicació audiovisual comunitaris concebuts únicament sense finalitat comercial, en consagrar-se el dret de totes les persones que la comunicació audiovisual es preste a través d'una pluralitat de mitjans no sols públics o comercials sinó també comunitaris garantint que la programació incloga distints gèneres i atenga els diversos interessos de la societat.  
D'aquesta manera l'article 32 de la Llei General de Comunicació Audiovisual disposa que les entitats privades que tinguen la consideració legal de entitats sense ànim de lucre podran prestar serveis de comunicació audiovisual comunitaris per a atendre les necessitats socials, culturals i de comunicació específiques de comunitats i grups socials, així com per a fomentar la participació ciutadana i la vertebració del teixit associatiu, amb uns continguts que hauran de ser en obert i sense cap tipus de comunicació comercial.  
No obstant això, l'exercici efectiu d'aquest dret reconegut a les ciutadanes i els ciutadans valencians, així com de les competències que corresponen a la Generalitat en la matèria està supeditat que, prèviament, l'Administració General de l'Estat complisca l'obligació que li imposa la norma legal de garantir en tot cas, com disposa el seu article 32.2, la disponibilitat del domini públic radioelèctric necessari.  
Respecte d'això, hem de constatar que diverses entitats s'han dirigit a l'òrgan competent de l'administració del Consell manifestant el seu interés legítim en la posada en marxa de serveis de comunicació audiovisual sense ànim de lucre i sol·licitant la concessió de títol habilitant que done cobertura legal a les emissions, fonamentalment radiofòniques, a les quals, davant de l'absència d'espai radioelèctric disponible, aquesta administració no pot donar resposta, ni tampoc convocar l'oportú procediment per a la seua adjudicació.  
Així, en virtut del que estableix l'article 56 de l'Estatut d'Autonomia de la Comunitat Valenciana i l'obligació dels poders públics de vetlar per la protecció i respecte dels drets, deures i llibertats reconeguts a les valencianes i els valencians, és pel que, a proposta del president de la Generalitat, el Consell, en la seua reunió del dia 22 de gener de 2016, va acordar sol·licitar al Ministeri d'Indústria, Energia i Turisme que habilite l'espai radioelèctric necessari per a la posada en marxa de serveis de comunicació audiovisual comunitaris sense ànim de lucre a la Comunitat Valenciana, sense que s'haja obtingut resposta del Govern d'Espanya.  
En aquesta situació, la garantia d'aquests drets, pels quals el Consell ha de vetlar, només pot fer-se efectiva habilitant part de l'espai radioelèctric la gestió del qual correspon a la Comunitat Valenciana que, en aquests moments, només pot fer-se amb les freqüències actualment disponibles i sense titular, que són les pendents d'adjudicació en aquest procediment.  
Així mateix, cal afegir que el context econòmic ha variat considerablement des del moment de la convocatòria, per la qual cosa la resolució del concurs suposaria en algunes demarcacions un excés en el nombre de llicències comercials des del punt de vista de la sostenibilitat econòmica i posaria seriosament en risc la supervivència d'algunes emissores de llarga trajectòria en el seu territori, per la qual cosa pareix més adequat que aquestes convisquen amb emissores sense ànim de lucre que no competisquen comercialment amb aquestes.  
5.3. En tercer lloc, una nova convocatòria possibilitaria que noves empreses que actualment operen sense llicència tingueren oportunitat de concórrer i evitaria els riscos de col·lapse del mercat radiofònic en alguna demarcació. Actualment, i des de la data de la convocatòria, el nombre d'emissores que desenvolupen la seua activitat sense disposar de la preceptiva llicència, ha crescut substancialment. Un nou concurs, possibilitaria una major concurrència i, per tant, més garanties per a l'elecció de les millors ofertes i per a la satisfacció de l'interés públic i dotaria de major legitimitat el sistema de llicències atorgades. A més, conforme s'ha assenyalat abans, l'atorgament de noves llicències en determinades demarcacions suposa un risc de col·lapse del mercat radiofònic en haver massa operadors que han de subsistir amb els mateixos ingressos que actualment es reparteixen el conjunt d'emissores.  
  
5.4. Finalment, resulta necessari articular una nova convocatòria que incorpore nous criteris de valoració i repartiment que complisquen els principis establits en la legislació bàsica estatal en matèria de comunicació audiovisual i la resta de normativa de la comunitat autònoma. En aquest sentit, el Consell entén que cal posar en marxa un nou concurs per a l'adjudicació de llicències que, per a aconseguir mantindre el pluralisme audiovisual arreplegat en la Llei 7/2010, General de la Comunicació Audiovisual, i les seues posteriors reformes, dins sempre de la legalitat, preveja, entre altres, majors limitacions a les transmissions de llicències a tercers o a l'acumulació, en un mateix licitador, de percentatges inferiors als actuals en el nombre de llicències adjudicades. Així mateix, es consideraria més adequat que els criteris de valoració tingueren en compte aspectes que contribuïren als actuals objectius socials, culturals i econòmics de la Comunitat Valenciana.  
Sisé. D'acord amb la clàusula 6a del plec de condicions, les llicències s'atorgaran per mitjà de concurs per acord del Consell, després de la proposta d'adjudicació que efectuarà la mesa de licitació, prèvia anàlisi per aquesta de les propostes presentades atenent els criteris fixats en el plec, la qual cosa, conforme s'ha indicat en l'antecedent de fet desé, no resulta possible en l'actualitat  
Seté. Les competències en matèria audiovisual estan assignades a la Presidència de la Generalitat, de conformitat amb el que disposa l'article 12.2 de la Llei 5/1983, de 30 de desembre, del Consell i el Decret 7/2015, de 29 de juny, del president de la Generalitat, pel qual determina les conselleries en què s'organitza l'Administració de la Generalitat.  
No obstant això, el president de la Generalitat ha manifestat l'1 de juny de 2016 la seua abstenció en el procediment per concórrer el que preveu l'article 28.2.b de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; i la seua substitució per la vicepresidenta i consellera d'Igualtat i Polítiques Inclusives.  
En conseqüència, a proposta de la consellera d'Igualtat i Polítiques Inclusives i vicepresidenta del Consell, i d'acord amb el que disposa l'article 15.1 de la Llei 5/1983, de 30 de desembre, el Consell, en la seua reunió del dia 8 de juliol de 2016,  
  
ACORDA  
  
Primer  
Renunciar a l'adjudicació de les 31 llicències per a la prestació del servei de comunicació audiovisual de radiodifusió sonora en ones mètriques amb modulació de freqüència de caràcter comercial, a la Comunitat Valenciana, convocades per resolució de data 9 de novembre de 2011, de la consellera de Presidència i vicepresidenta del Consell (Exp.: CNMY11/DGPI/12).  
  
Segon  
La Sotssecretaria de la Presidència i la Secretaria Autonòmica de Comunicació, en el respectiu àmbit de les seues competències, seguiran les actuacions que siguen procedents, de conformitat amb allò que disposa l'article 139 de la Llei 30/2007, de 30 d'octubre, de Contractes del Sector Públic, en què es fonamenta el present acord.  
  
Tercer  
Publicar el present acord en el Diari Oficial de la Comunitat Valenciana.  
  
Contra aquest acord, que posa fi a la via administrativa, es podrà interposar potestativament recurs de reposició davant del Consell, en el termini d'un mes comptat des de l'endemà de la notificació o publicació, de conformitat amb el que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció que en fa la Llei 4/1999, de 13 de gener; o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la notificació o publicació, de conformitat amb el que estableixen els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa, sense que puguen simultaniejar-se ambdós recursos i sense perjudici que s'utilitze qualsevol altra via que es considere oportuna.  
  
  
València, 8 de juliol de 2016  
  
La consellera secretària,  
MÓNICA OLTRA JARQUE